10,000 'terkubur' bawah runtuhan
Kuala Lumpur: Hanya rintihan tangisan dan kematian menemani dua juta penduduk Palestin dalam tempoh 365 hari 'berdarah' sejak tentera Zionis memulakan serangan besar-besaran ke atas Tebing Gaza 7 Oktober 2023.Genap setahun malapetaka kekejaman dilakukan Israel yang mengorbankan 42,511 penduduk Gaza selain mengakibatkan ratusan ribu cedera parah atau cacat kesan letupan roket serta bom digugurkan. Bagi yang masih bernyawa, penderitaan dan seksaan dialami ketika ini ibarat 'neraka di bumi' apabila perlu berdepan krisis kebuluran, pelbagai jangkitan penyakit dan kepungan.Sekatan Israel ke atas Gaza termasuk sekatan terhadap bantuan kemanusiaan menambahkan lagi penderitaan yang mendalam kepada rakyat Palestin termasuk hampir sejuta remaja dan kanak-kanak. Amat menyedihkan apabila Kementerian Kesihatan di Gaza memaklumkan seramai 16,750 kanak-kanak adalah antara mangsa yang terkorban sehingga 18 September lalu. Malah mangsa dan mayat lebih 10,000 penduduk Palestin yang tertimbus di bawah runtuhan kediaman dibom tentera Israel masih 'terkubur' tanpa dapat dikeluarkan. Serangan tanpa kenal mangsa ini mengakibatkan ramai kanak-kanak hilang upaya kekal dan cacat sepanjang hayat. Pengerusi Muslim Care Malaysia (MCM) Palestin, Ahmed Abu Ayesh berkata, rata-rata penduduk Gaza menjadi pelarian dan berpindah randah berpuluh kali dalam tempoh setahun. "Amat menyedihkan apabila sekurang-kurangnya 19,000 kanak-kanak menjadi yatim atau yatim piatu akibat kekejaman Israel ini. "Sekatan Israel terhadap bantuan kemanusiaan antarabangsa melalui pintu sempadan Rafah menyebabkan rakyat Palestin tidak mendapat akses kepada sumber penting seperti makanan, air dan rawatan perubatan. "Ini adalah salah satu strategi peperangan Israel, supaya penduduk Palestin mati secara perlahan-lahan akibat kekurangan zat, kebuluran, penyakit dan kecederaan kesan serangan dilakukan setiap hari," katanya. Menurutnya, israel menggunakan kebuluran dialami penduduk Palestin sebagai kaedah peperangan di Gaza. Tanpa bekalan makanan, tanaman dimusnahkan selain akses air bersih semakin sukar diperolehi, penduduk Gaza akan mati kelaparan. Sehingga 16 September lalu, 38 rakyat Palestin majoritinya kanak-kanak meninggal meninggal dunia akibat kekurangan zat makanan dan kekurangan air di hospital. Malah laporan Tabung Kanak-Kanak Pertubuhan Bangsa-Bangsa Bersatu (Unicef) terkini melaporkan hampir 3,000 kanak-kanak Gaza kekurangan zat makanan dan berisiko mati. "Sudah 365 hari berlalu selepas bermulanya perang di Gaza. Kami mengharapkan gencatan senjata segera, perlindungan orang awam, dan akses kemanusiaan tanpa halangan," katanya.